Uredba Sveta (ES) št. 2674/1999

z dne 13. decembra 1999

o spremembi Uredbe (EGS) št. 1911/91 o uporabi določb prava Skupnosti za Kanarske otoke

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Akta o pristopu Španije in Portugalske in zlasti prvega pododstavka člena 25(4) Akta,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ob upoštevanju naslednjega:

(1) Na podlagi člena 25 Akta o pristopu iz leta 1985 se Pogodbe in akti institucij Skupnosti uporabljajo za Kanarske otoke ob upoštevanju odstopanj iz navedenega člena in Protokola 2 k navedenemu aktu.

(2) Zaradi svoje zemljepisne lege se Kanarski otoki soočajo s posebnimi težavami, zlasti zaradi svoje oddaljenosti, otoške lege, vulkanskega terena, ki ni ugoden za razvoj kmetijske in industrijske proizvodnje, in pomanjkanja naravnih virov; Svet je sprejel številne ukrepe za celovitejšo vključitev Kanarskih otokov v Skupnost in zlasti v carinsko unijo.

(3) V tem smislu je obstoječa posredna davčna ureditev, ki je namenjena zlasti izravnavi otoške lege regije in geografske izoliranosti, potrebovala postopno reformo in posodobitev v skladu z zakonodajo Skupnosti; v ta namen je med drugimi sprejetimi ukrepi Uredba (EGS) št. 1911/91 [3] omogočila, da se do 31. decembra 2000 na Kanarskih otokih uporablja nov davek na proizvodnjo in uvoz ("arbitrio sobre la producción y sobre las importaciones" (APIM)).

(4) Namen tega začasnega davka je, da lokalni proizvodnji omogoči prilagoditev na zahteve enotnega trga s sistemom oprostitev; odobrijo se torej nekatere popolne ali delne oprostitve za lokalno proizvedeno blago glede na gospodarske potrebe in pod pogojem, da take oprostitve prispevajo k pospeševanju lokalnih dejavnosti, ne da bi vplivale na trgovinske pogoje v obsegu, ki bi bil v nasprotju s skupnim interesom.

(5) Po členu 5(6) Uredbe (EGS) št. 1911/91 je Komisija preučila vpliv ukrepov, sprejetih v okviru APIM, na gospodarstvo Kanarskih otokov in možnosti za vključitev regije v carinsko območje Skupnosti; ta preučitev je ugotovila, da je vpliv ukinjanja APIM na splošno pozitiven glede cen ter negativen glede proizvodnje in zaposlovanja.

(6) Negativni vpliv na proizvodnjo in zaposlovanje pa se glede na zadevni sektor precej razlikuje; čas, ki je pretekel, je večini sektorjev omogočil, da se prilagodijo, kar pa ne velja za nekatere proizvode v občutljivih sektorjih; Komisija je na zahtevo španskih oblasti preučila najbolj ranljive sektorje in identificirala občutljive proizvode ter ugotovila, da bi taka ranljivost v nekaterih primerih lahko vodila v dejansko izginotje zadevnega sektorja.

(7) Po posvetovanju s španskimi oblastmi je postalo jasno, da je treba opuščanje davka v primeru nekaterih občutljivih proizvodov odložiti do 30. junija 2000, da se olajša njihova prilagoditev na tržne pogoje, preden se ta davek ukine; ta odložitev ne postavlja pod vprašaj ciljev uvajanja skupne carinske tarife in ukinitve APIM, ampak se omejuje samo na ublažitev učinkov gospodarskih prilagoditev, ki so potrebne, da bi dosegli odpravo davka.

(8) Uredbo (EGS) št. 1911/91 je zato treba ustrezno spremeniti.

(9) APIM bo ukinjen 31. decembra 2000; kljub temu bo Komisija pred tem datumom s španskimi oblastmi preučila vpliv odložitve opuščanja davka na zadevne gospodarske sektorje in podrobneje na proizvode, zajete s to uredbo; glede na ugotovitve te preučitve bo Komisija po potrebi Svetu predložila predlog ukrepov, ki jih je treba sprejeti na podlagi Pogodbe, zaradi preprečitve ogrožanja obstoja nekaterih lokalnih proizvodnih dejavnosti, ki so še posebno ranljive, in kljub temu končno dosegla cilj odprave davka –

SPREJEL NASLEDNJO UREDBO:

Člen 1

Uredba (EGS) št. 1911/91 se spremeni:

1. V členu 5(2) se doda naslednji pododstavek:

"Z odstopanjem od določb prvega pododstavka se zmanjšanje davčnih stopenj odloži od 30. decembra 1999 do 30. junija 2000 za proizvode, naštete v Prilogi."

2. Doda se Priloga iz Priloge k tej uredbi.

Člen 2

Ta uredba začne veljati na dan objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 13. decembra 1999

Za Svet

Predsednik

S. Hassi

[1] Mnenje, dano 19. novembra 1999 (še ni objavljeno v Uradnem listu).

[2] UL C 329, 17.11.1999, str. 27.

[3] UL L 171, 29.6.1991, str. 1. Uredba, kakor je bila spremenjena z Uredbo (EGS) št. 284/92 (UL L 31, 7.2.1992, str. 6).

--------------------------------------------------

PRILOGA

PRILOGA

Seznam proizvodov iz drugega pododstavka člena 5(2), razvrščenih v skladu z nomenklaturo skupne carinske tarife (SCT)

Druga živila:

040310, 04070090, 070190, 0702, 0703, 0803, 090121, 09019090, 1101, 1601, 1602, 17049071, 1806 (razen 18062095), 19019099, 1902, 19041010, 19051000, 190520, 190530, 190540, 190590, 20021090, 20029091, 20079110, 20079939, 20089961, 20089968, 2101, 2103, 2105, 21069098, 2309.

Tobak:

24021000, 240220.

Kemikalije:

28043000, 28044000, 28510030, 3208, 3209, 3213, 3401, 3402 (razen 34021100, 34021200 and 34021300), 38099100.

Papir:

4808, 481810, 481820, 481830, 481840, 4819, 4821, 48235910, 4909, 4910, 4911, 56012210, 56012299.

Tekstil:

611231, 611241, 6213, 6302, 6303.

Železarska industrija I:

7308, 730900 (razen 73090090), 7317, 7325, 7604, 7608, 7610, 94060031.

Drugo industrijsko blago:

39231000, 39232100, 39233010, 39241000, 401210, 4418, 4601, 4602, 6802, 7010, 85445910, 9401, 9403, 9404.

--------------------------------------------------